RESOLUCIÓN do 11 de agosto de 2023 pola que se publica a relación definitiva das solicitudes beneficiarias, as desestimadas e as inadmitidas, ao abeiro da Orde do 13 de abril de 2023 pola que se establecen as bases reguladoras para a concesión de subvencións, en réxime de concorrencia competitiva, a clubs deportivos galegos que na tempada 2022/2023 ou 2023 conten con licenzas de deportistas con discapacidade, para a adquisición de equipamentos deportivos para deporte adaptado, incluído no Plan de promoción da igualdade no deporte no marco do Plan de recuperación, transformación e resiliencia, financiado pola Unión Europea-NextGenerationEU, e se procede á súa convocatoria para o ano 2023 (código de procedemento DE401B).
Vicepresidencia Primeira e Consellería de Presidencia, Xustiza e Deportes — III. Outras disposicións — 23/08/2023

Antecedentes:
No
Diario Oficial de Galicia
número 80, do 26 de abril de 2023, publicouse a Orde do 13 de abril de 2023 pola que se establecen as bases reguladoras para a concesión de subvencións, en réxime de concorrencia competitiva, a clubs deportivos galegos que na tempada 2022/2023 ou 2023 conten con licenzas de deportistas con discapacidade, para a adquisición de equipamentos deportivos para deporte adaptado, incluído no Plan de promoción da igualdade no deporte no marco do Plan de recuperación, transformación e resiliencia, financiado pola Unión Europea-NextGenerationEU, e se procede á súa convocatoria para o ano 2023 (código de procedemento DE401B) (corrección de erros no DOG núm. 84, do 3 de maio de 2023).
Unha vez pechado o prazo de presentación de solicitudes, o 19 de xuño de 2023 publicouse no DOG a Resolución do 8 de xuño de 2023, da Secretaría Xeral para o Deporte, pola que se fan públicas as listaxes de solicitudes suxeitas a emenda, de solicitudes provisionalmente inadmitidas e admitidas, que establecía un prazo de dez (10) días hábiles para formular reclamacións, emendar erros e a falta de documentación.
Con anterioridade ao remate do prazo de presentación de solicitudes (26 de maio) catro entidades presentaron a desistencia da súa solicitude por renuncia.
Unha vez pechado o prazo de reclamacións, emenda de erros e falta de documentación, o órgano instrutor remite aqueles expedientes administrativos que cumpren todos os requisitos e reúnen toda a documentación necesaria á comisión encargada da súa valoración.
O 12 de xullo de 2023 tivo lugar a Comisión de Valoración, que emite o seu informe cunha relación das solicitudes presentadas ordenadas por orde de prelación de maior a menor puntuación en aplicación dos criterios de baremación establecidos na base 16ª das bases reguladoras da Orde do 13 de abril de 2023, e a proposta de concesión de conformidade co crédito asignado á convocatoria.
O 19 de xullo de 2023, non figurando no procedemento outros feitos nin outras alegacións ou probas que as achegadas polos interesados, o órgano instrutor formulou proposta de resolución definitiva.
A concesión destas subvencións será atendida con cargo á aplicación orzamentaria 06.02.441A.781.0, convocatoria para equipamento deportivo ás entidades deportivas, dos orzamentos xerais da Comunidade Autónoma de Galicia para o ano 2023, ata un importe máximo de 226.754 € (douscentos vinte e seis mil setecentos cincuenta e catro euros).
Consideracións legais e técnicas:
Primeira. A Vicepresidencia Primeira e Consellería de Presidencia, Xustiza e Deportes é o órgano competente para ditar as resolucións de subvencións de acordo co disposto no artigo 7 da Lei 9/2007, do 13 de xuño, de subvencións de Galicia. A Subdirección Xeral de Plans e Programas é o órgano competente para a instrución do procedemento e elevará proposta de resolución, conforme todo o actuado, á persoa titular da Secretaría Xeral para o Deporte.
Segunda. As solicitudes, os equipamentos solicitados, as contías e os trámites dos expedientes axústanse ao establecido na devandita convocatoria e bases reguladoras. As solicitudes aceptadas foron presentadas dentro do prazo establecido na orde de convocatoria. Examinados os expedientes, e logo do estudo das emendas presentadas, comprobouse que as solicitudes para as que se propón subvención compren todos os requisitos establecidos na convocatoria e nas bases reguladoras das citadas subvencións.
Terceira. De acordo co disposto na base 17ª.4 poderase prescindir do trámite de audiencia cando non figuren no procedemento nin sexan tidos en conta outros feitos nin outras alegacións e probas que as aducidas polos interesados. Neste caso, a proposta de resolución formulada terá o carácter de definitiva.
Cuarta. Por tratarse dun procedemento de concorrencia competitiva e de conformidade co establecido no artigo 45.1.a) da Lei 39/2015, do 1 de outubro, do procedemento administrativo común das administracións públicas, a publicación no DOG producirá os mesmos efectos que a notificación individualizada. Esta publicación tamén se realizará na páxina web da Secretaría Xeral para o Deporte https://deporte.xunta.gal
Quinta. Unha vez acreditadas as actuacións levadas a cabo pola Comisión de Valoración a que se refiren os artigos 15 e 16 da Orde do 13 de abril de 2023, e con base na proposta formulada pola Secretaría Xeral para o Deporte, do 21 de xullo de 2023, de acordo co establecido na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, e en virtude das atribucións que me foron conferidas,
Primeiro. Outorgar as subvencións para a adquisición de equipamentos deportivos adaptados que se recollen no anexo I desta resolución, ordenadas por orde decrecente dos puntos acadados. No anexo determínase o investimento subvencionable e a axuda concedida.
De conformidade coa base 5ª das bases reguladoras da convocatoria, a intensidade da axuda será do 80 % do investimento subvencionable; ata o límite de 5.000 € previsto na citada base. Non obstante, dado que non se esgotou o crédito da convocatoria, o crédito excedente que ascendeu a 42.313,64 € incrementou a contía máxima por entidade beneficiaria de forma proporcional en función do equipamento solicitado. A porcentaxe restante ata o importe do orzamento subvencionable será por conta da entidade beneficiaria.
Segundo. Desestimar o outorgamento das solicitudes de subvención e declarar inadmitidas as entidades que se recollen no anexo II desta resolución, ordenadas polo número de expediente.
Terceiro. Poderase realizar o pagamento do 100 % da contía da subvención concedida, en concepto de pagamento anticipado, que se fará efectivo, por solicitude da entidade beneficiaria, segundo o anexo V da orde de convocatoria, unha vez realizada a notificación da subvención e logo da aceptación expresa desta. A solicitude de pagamento anticipado poderase remitir ata o prazo dos dez (10) días seguintes ao da publicación no
Diario Oficial de Galicia
da resolución de concesión das subvencións.
Cuarto. As entidades beneficiarias deberán dar cumprimento ás obrigas de publicidade previstas na base 23ª das bases reguladoras que figuran no anexo I da Orde 13 de abril de 2023.
Esta resolución esgota a vía administrativa e contra ela pode interpoñerse un recurso potestativo de reposición ante a Vicepresidencia Primeira e Consellería de Presidencia, Xustiza e Deportes, no prazo dun mes contado a partir do día seguinte ao da súa publicación no
Diario Oficial de Galicia
, ou ben un recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación.
Santiago de Compostela, 11 de agosto de 2023